Πληροφορίες: Τάνια Κατσάνη

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 28.06.2022

**Αρ. Πρωτ.: 946**

ΠΡΟΣ: κ. Κ. Σκρέκα, υπουργό Περιβάλλοντος και Ενέργειας & κ. Κ. Πιερρακάκη, Υπουργό Ψηφιακής Διακυβέρνησης

**ΚΟΙΝ: «Πίνακας Αποδεκτών»**

ΘΕΜΑ: «Διαμαρτυρία για το Πρόγραμμα “Αλλάζω Συσκευή” που απορρίπτει πολλά άτομα με αναπηρία και χρόνιες παθήσεις**»**

**Κύριοι Υπουργοί,**

Όπως γνωρίζετε, η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

Σοβαρό πρόβλημα έχει προκύψει με πολλούς πολίτες με αναπηρία που αποκλείονται από την επιδότηση του Προγράμματος «Αλλάζω Συσκευή». Συγκεκριμένα έχουν προκύψει τα ακόλουθα προβλήματα:

Αρχικά η εφαρμογή δεν δίνει την δυνατότητα αναγνώρισης του ποσοστού αναπηρίας 67% και άνω αλλά 68% και άνω. Θεωρούμε ότι είναι κάτι που μπορεί πολύ εύκολα να λυθεί σε τεχνικό επίπεδο

Σημείο ύψιστης σημασίας αποτελεί το γεγονός ότι στην εφαρμογή γίνονται δεκτές πιστοποιήσεις αναπηρίας μόνο από τα ΚΕΠΑ, κάτι που δημιουργεί αυτομάτως πολίτες με αναπηρία και χρόνιες παθήσεις δύο κατηγοριών! Έχοντας υπόψη τα ανωτέρω, αιτούμαστε να λυθεί αυτό το πρόβλημα άμεσα και να γίνονται δεκτές βεβαιώσεις από όλες τις επιτροπές πιστοποίησης ποσοστού αναπηρίας, ήτοι ΑΣΥΕ, ΑΝΥΕ, ΑΥΕ, Ανώτατη Υγειονομική Επιτροπή της Ελληνικής Αστυνομίας κλπ., όταν αυτές είναι εν ισχύ, όπως υλοποιείται τόσο με τον Προσωπικό Βοηθό όσο και με άλλα προγράμματα.

**Κύριοι Υπουργοί,**

Τα άτομα με αναπηρία, χρόνιες παθήσεις και οι οικογένειές τους έχουν πληγεί περισσότερο από όλες τις κοινωνικές ομάδες από την οικονομική κρίση, την πανδημία και τη σημερινή ακρίβεια στα προϊόντα, στην ενέργεια, στα καύσιμα κ.α., με αποτέλεσμα να αδυνατούν να αντιμετωπίσουν έστω και τα απολύτως απαραίτητα για την καθημερινή διαβίωσή τους.

Κρίνουμε απαραίτητο να δοθεί άμεσα λύση. Αναμένοντας τις ενέργειές σας προς θετική κατεύθυνση.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας
* Γραφείο Υπουργού Επικρατείας, κ. Γ. Γεραπετρίτη
* Γραφείο Υπουργού Οικονομικών, κ. Χρ. Σταϊκούρα
* Επιτελική Δομή ΕΣΠΑ Υπουργείου Περιβάλλοντος και Ενέργειας - Τομέας Ενέργειας
* Oργανώσεις Μέλη Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |